ફિલ્મ અને નાટકના ક્ષેત્રે એક અભિનેતા, લેખક અને ડિરેક્ટર તરીકેની બહુમુખી પ્રતિભા ધરાવતો કલાકાર વિજય મૌર્ય ગત વર્ષે આવેલી ફિલ્મ તુમ્હારી સુલુમાં એક કોમેડી પાત્રમાં જોવા મળ્યો. 46 વર્ષીય વિજય મૌર્ય મૂળ મુંબઈનો જ વતની છે અને છેલ્લા ઘણાં વર્ષોથી નાટકના ક્ષેત્રમાં સક્રિય છે. તેણે તેના કરિયરની શરૂઆત વિખ્યાત નાટ્યકાર સત્યદેવ દુબેના થિયેટર વર્કશોપથી કરી હતી અને સાથે વર્ષ 1993થી 2008 સુધી વિજય મુંબઈના પૃથ્વી થિયેટર સાથે સંકળાયેલો રહ્યો. વિજય મૌર્ય ઘણી બોલિવૂડ ફિલ્મ્સમાં નાના પણ ઉમદા રોલ કરી ચૂક્યો છે કે જેમાં મુંબઈ મેરી જાન, બ્લેક ફ્રાઈડે, બોમ્બે ટૂ બેંગકોક, તીસ માર ખાન, ચિલ્લર પાર્ટી, તુમ્હારી સુલુ જેવી હટકે વિષયો પર બનેલી ફિલ્મ્સનો સમાવેશ થાય છે. એક સારો અભિનેતા હોવાની સાથે વિજય એક સારો લેખક પણ છે. ફિલ્મ ચિલ્લર પાર્ટીના લેખન કાર્ય માટે તેને રાષ્ટ્રીય પુરસ્કાર પણ મળી ચૂક્યો છે. આ સિવાય વિજય મૌર્યએ સ્ટ્રાઈકર, હંટર, તુમ્હારી સુલુ જેવી હિન્દી ફિલ્મની પટકથા અને સંવાદલેખનનું કાર્ય કર્યું છે.